কী হবে এবার যুবরাজ সিংয়ের? মহেন্দ্র সিংহ ধোনি জমানায় ওয়ানডে স্কোয়াডে আর জায়গা হয় না যুবির। অস্ট্রেলিয়া সফরে টি টোয়েন্টি দলে ডাক পেয়ে অজিভূমে এখন পঞ্জাবতনয়। শেষবার ভারতের হয়ে তিনি খেলেছিলেন ২০১৪-এ। সেবার বাংলাদেশের মাটিতে যুবরাজ নিজেকে একেবারেই মেলে ধরতে পারেননি। সমালোচিত হয়েছিলেন তিনি। সবাই বলতে শুরু করে দিয়েছিলেন, ক্রিকেট-কেরিয়ার শেষ হয়ে গিয়েছে যুবরাজের। 
বিজয় হাজারে ট্রফিতে ভাল পারফরম্যান্সের জন্য ধোনির সংসারে ফের জায়গা হয়েছে যুবরাজের। কেবলমাত্র টি টোয়েন্টিই তিনি খেলবেন। কিন্তু তিন-ম্যাচের টি টোয়েন্টি সিরিজে যুবরাজ আর সুযোগ পেলেন কোথায়? প্রথম টি টোয়েন্টি ম্যাচে ব্যাট করার সুযোগই পাননি তিনি। প্রথম ম্যাচে যুবরাজকে বসিয়ে রেখে সুরেশ রায়নাকে আগে ব্যাট করতে পাঠান ধোনি। বল হাতেও যুবির কাছ থেকে অতীতের সেই পারফরম্যান্স পাওয়া যায়নি। শুক্রবার দ্বিতীয় টি টোয়েন্টিতে একটি উইকেট নেন যুবি। 
শুক্রবার দ্বিতীয় টি টোয়েন্টিতেও যুবরাজ ব্যাট হাতে নামার সুযোগ পাননি। শুক্রবার ধোনি নিজেকে ব্যাটিং অর্ডারে তুলে আনেন। ফলে আর ব্যাট করা হয়নি যুবরাজের। এখানেই তো যত প্রশ্ন। যুবরাজের ভবিষ্যৎ কী? টি টোয়েন্টি বিশ্বকাপ দরজায় কড়া নাড়ছে। যুবিকে কি দেখা যাবে টি টোয়েন্টি বিশ্বকাপে? ধোনির পছন্দের তালিকায় কিন্তু নেই যুবরাজ। অস্ট্রেলিয়ায় তো তিনি ‘ট্যুরিস্ট’হয়েই রইলেন।